
PARLAMENTUL ROMÂNIEI

CAMERA DEPUTAŢILOR 
Comisia pentru muncă şi protecţie socială
	Bucureşti, 14 martie 2017
Nr. 4c-7/238
	
	


RAPORT 
asupra Cererii de reexaminare a Legii pentru modificarea art. 10 din Legea nr. 411/2004 privind fondurile de pensii administrate privat şi pentru completarea art. 44 din Legea nr. 204/2006 privind pensiile facultative

În temeiul prevederilor art.137 alin.(2) din Regulamentul Camerei Deputaţilor, republicat, Comisia pentru muncă şi protecţie socială a fost sesizată cu Cererea de reexaminare a Legii pentru modificarea art. 10 din Legea nr. 411/2004 privind fondurile de pensii administrate privat şi pentru completarea art. 44 din Legea nr. 204/2006 privind pensiile facultative, trimisă cu adresa 
nr. PLx 785/2015/2016 din 14 martie 2016.
Legea, adoptată de Camera Deputaţilor şi Senat cu respectarea prevederilor art.75 şi ale art.76 alin.(2) din Constituţia României, republicată, şi transmisă spre promulgare Preşedintelui României la data de 19.11.2015, stabileşte procedura de modificare a contractului de societate şi adoptarea hotărârilor de modificare a contractului de societate cu votul majorităţii participanţilor, prin derogare de la prevederile Codului civil, dacă prin contract nu se prevede altfel. 


În conformitate cu dispoziţiile art.77 alin.(2) din Constituţia României, republicată, Preşedintele României a formulat o cerere de reexaminare asupra legii transmisă spre promulgare, pentru următoarele considerente: 

1. Soluţia legislativă propusă pentru modificarea art.10 alin.(3) din Legea nr.411/2004, respectiv completarea art.44 din Legea nr.204/2006, este de natură să genereze incertitudine juridică şi lipsă de previzibilitate în aplicarea normei juridice. În acest sens, se apreciază că modificarea contractului de societate şi printr-o altă procedură decât cea a acordului majorităţii părţilor în contractul de societate, dacă există o clauză contractuală ce derogă de la norma instituită, ea însăşi derogatorie de la dreptul comun, poate însemna că modificarea contractului de societate ar putea fi realizată şi cu acordul a mai puţin de jumătate din numărul participanţilor. Această soluţie legislativă ar putea afecta interesele participanţilor la contractul de societate şi ar putea conduce la abuzuri în aplicare.

2. Referitor la soluţia propusă la art.10 alin.(4) din Legea nr.411/2004, respectiv la art.44 alin.(23) din Legea nr.204/2006, se consideră că sunt necesare clarificări suplimentare în conţinutul normei, întrucât, în forma actuală, aceasta poate genera imprevizibilitate în aplicare, ca urmare a faptului că Autoritatea de Supraveghere Financiară ar putea interpreta că are competenţa să modifice, prin norme proprii, inclusiv regula majorităţii pentru adoptarea hotărârilor privind modificarea contractului de societate. Astfel, pe lângă faptul că ar fi afectat şi principiul ierarhiei actelor normative, această normă instituie şi un drept de reglementare excesiv pentru Autoritatea de Supraveghere Financiară.
Senatul, în calitate de primă Cameră sesizată, a respins cererea de reexaminare şi a adoptat legea în forma iniţială, adoptată de Parlament în şedinţa din 8 martie 2016. 


În legătură cu obiecţiile formulate în cererea de reexaminare, în urma reanalizării textului legii şi a opiniilor exprimate în cadrul dezbaterilor, membrii comisiei au formulat următoarele observaţii:

Fondurile de pensii private sunt entităţi constituite prin contract de societate civilă, încheiat între participanţi. Reglementările introduse prin noul Cod Civil prevăd dispoziţii expresis verbis referitoare la modalitatea prin care se poate efectua modificarea contractelor de societate, reglementări care nu s-au regăsit anterior în Codul civil. 

Aceste schimbări legislative ale Codului Civil, care impun principiul unanimităţii în cazul modificării contractului de societate, au ca efect imposibilitatea adoptării, la nivelul fondurilor de pensii private, care au un număr de participanţi de câteva sute de mii, în unele cazuri chiar de peste un milion de participanţi, a oricăror hotărâri de modificare a contractelor de societate în baza cărora funcţionează.
Având în vedere particularităţile funcţionării fondurilor de pensii administrate privat, se impune uneori modificarea contractului de societate în ceea ce priveşte denumirea, sediul administratorului, fuziunea fondurilor, în cazuri de preluare a unui fond de către un alt administrator, etc. 
Prin legea adoptată se doreşte reglementarea expresă a faptului că adoptarea hotărârilor cu privire la modificările enunţate anterior se face cu acordul majorităţii participanţilor, dacă prin contract sau prin legea specială nu se prevede altfel, respectiv ca, prin normele adoptate, ASF să poată stabili procedura de obţinere a acordului majorităţii participanţilor cu privire la modificarea contractului de societate.
La lucrările comisiei, care au avut loc în data de 7 martie 2017, şi-au înregistrat prezenţa 17 deputaţi, din totalul de 21 membri ai comisiei.

În baza prevederilor art.55 din Regulamentul Camerei Deputaţilor, republicat, la dezbateri au participat, din partea Autorităţii de Supraveghere Financiară, d-l Ion Giurescu – vicepreşedinte şi d-na Adina Dragomir – director.
Legea face parte din categoria legilor ordinare, conform prevederilor art.73 alin.(1) din Constituţia României, republicată.


În urma finalizării dezbaterilor, în temeiul art.137 alin.(3), membrii comisiei au hotărât, cu majoritate de voturi (2 abţineri), respingerea cererii de reexaminare.
Totodată, membrii comisiei au hotărât să supună plenului Camerei Deputaţilor prezentul raport asupra cererii de reexaminare formulată de Preşedintele României, prin care se propune adoptarea legii în forma prezentată de Senat. 


PREŞEDINTE,




SECRETAR, 



Adrian SOLOMON

Întocmit,

